বিচারবহির্ভূত হত্যা, গুম-গুপ্তহত্যা ও গণপিটুনি : আওয়ামী লীগ নেতৃত্বাধীন মহাজোট নির্বাচনী ইশতেহারে বিচারবহির্ভূত হত্যাকাণ্ড বন্ধের প্রতিশ্রুতি দিলেও ক্ষমতায় এসে সরকার এ বিষয়ে কার্যকর কোনো ব্যবস্থা গ্রহণ করেনি; বরং এ সরকারের মেয়াদে বিপুল উৎসাহে তথাকথিত ক্রসফায়ারের নামে বিচারবহির্ভূত হত্যাকাণ্ড চলছে। আর সম্প্রতি ক্রসফায়ারের পরিবর্তে বিচারবহির্ভূত হত্যার নতুন সংস্করণ বেরিয়েছে। ক্রসফায়ারে হত্যা নিয়ে প্রশ্ন ওঠার কারণে শুরু হয়েছে গুম ও গুপ্তহত্যা। জানা গেছে, ক্রসফায়ারের ঘটনাটি বহুল আলোচিত হওয়ায় আইনশৃঙ্খলা রক্ষাকারী বাহিনী এখন গুপ্তহত্যার আশ্রয় নিচ্ছে। তবে আইনশৃঙ্খলা রক্ষাকারী বাহিনী সবসময় এই অভিযোগ অস্বীকার করে আসছে। আগে থেকেই এই গুম ও গুপ্তহত্যা শুরু হলেও বিদায়ী বছরটির শেষদিকে এটা ব্যাপকভাবে বেড়ে যায়। কোনো কোনোদিন একাধিক ব্যক্তির নিখোঁজের খবর পাওয়া যায়। আর নিখোঁজ হওয়ার পর তাদের যেমন উদ্ধার করা সম্ভব হয় না, তেমনি পাওয়া যায় না তাদের লাশের খবর। আবার অনেকেই মনে করেন, ক্রসফায়ারের আরেক নাম গুপ্তহত্যা। দেশের নাগরিকদের নিরাপত্তা দেয়ার দায়িত্ব রাষ্ট্রের; কিন্তু বর্তমান সরকার সেই নিরাপত্তা দিতে ব্যর্থ হয়েছে।